Kroppen+LB


 * "Kroppen min"**

Vi hører ofte barna samtale om kroppen og kroppens ulike deler, vi har derfor startet et prosjekt om kroppen. Gjennom dette prosjektet ønsker vi at barna skal få kunnkskap om menneskekroppen og hva kroppen trenger for at vi skal kunne leke og ha det bra. Vi ønsker også at barna skal få en positiv selvfølelse gjennom kroppslig mestring og at barna utvikler forståelse og respekt for egen og andres kropp og for at alle er forskjellige Vi startet prosjektet med en samling, der vi snakket om hva vi allerede vet om kroppen og hva vi har lyst til å utforske og lære mer om. Vi tegnet omriss av kroppen vår og vi målte og sammenlignet høyden til barna. Hva må til for at vi skal vokse lurer vi på? Dette ønsker vi å finne ut mer om: - Tiss og bæsj  - Blod og hjertet   - Musklene   - Magen    - Munnen - Skjelettet Under her kan dere følge med på prosessen vår. Det nyeste innlegget vil ligge først (rett under her).

**Mat**

Den siste uken har vi snakket om at kroppen vår trenger mat for å overleve. Vi har funnet ut hvilken mat som er bra for kroppen, og hvilken mat som ikke er like bra for kroppen. Vi har også snakket om hvor maten kommer i fra, og at man selv kan dyrke mat som for eksempel grønnsaker. En gruppe barn har vært i skogen og plukket ramsløk, som vi lagde deilig kryddersmør av. Barna fikk erfaring med at naturen kan by på spennende smaker. Barna syntes dette var veldig spennende, og vi ønsker å styre kroppen-prosjektet over i et lite mat-fra-naturen-prosjekt. Hva kan vi bruke til matlaging av det vi finner i naturen?

**Fordøyelsen**

Idag har vi snakket om fordøyelsessystemet og hva som skjer med maten etter at vi har spist den. Hvordan blir maten vi spiser til bæsj? Vi har lært at fordøyelsen starter allerede i munnen når vi tygger maten ved hjelp av tennene våre og spytt. Når maten er tygget godt, svelger vi den, slik at den sklir den ned i spiserøret og helt ned til magesekken, der den blandes med magesyre som hjelper til med å dele opp maten vår. I magesekken har vi muskler som knar maten og som blander maten med magesyre. Når maten er blitt most går den over i tynntarmen, der den blir most i så små biter at den kan gå over i blodet og fraktes rundt i kroppen vår. Alle kroppsdelene våre trenger mat hele tiden, og det passer blodet vårt på. Hvorfor bæsjer vi? All maten som ikke blir tatt opp i blodet er mat kroppen ikke trenger, denne går over i tykktarmen og blir til BÆSJ!!! Vi har malt bæsj i alle størrelser og fasonger, og noen har lagd bæsj av modellkitt.

**Nyrene**

Idag har vi snakket om nyrene og hvilken jobb de gjør i kroppen vår. Vi har funnet ut at nyrene renser blodet vårt for avfallsstoffer som kroppen ikke trenger, og sørger for at disse forlater kroppen med urinen. I løpet av en dag renser faktisk nyrene blodet vårt 400 ganger. Det er skikkelig bra jobba syntes vi. Ved hjelp av kaffefilter prøvde vi å se nærmere på hvordan nyrene renser blodet for avfallsstoffer kroppen ikke trenger. Vi testet også hvor mye tiss en bleie tåler. Det var mye!!


 * Blodet og hjertet**

Idag har vi snakket om hjertet og blodet og den viktige jobben de gjør. Hjertet vårt pumper nemlig blod rundt i kroppen, og sørger for at alle cellene i kroppen vår får oksygen og næring slik at vi kan leve. Voksne har ca. 5-6 liter blod i kroppen. Vi helte 6 liter "blod" i en plastboks. Deretter helte vi blod over i lastebiler og latet som vi fraktet blod rundt til alle cellene i kroppen.